./data/phi0914/phi0014/phi0914.phi0014.perseus-lat2.xml
Titus Livius (Livy)
et Fabius cum equitatu impetum dederat et consul eruptionem e castris in       trepidos iam hostes fecerat;  dictator autem       parte altera subsidia et secundam aciem adortus, circumagenti se ad dissonos       clamores ac subitos tumultus hosti undique obiecerat uictorem peditem       equitemque   circumuenti igitur iam in medio ad       unum omnes poenas rebellionis dedissent, ni UettiusMessius ex Uolscis, nobilior uir factis quam genere, iam orbem uoluentes       suos increpans clara uoce 'hic praebituri' inquit,  'uos telis hostium estis indefensi, inulti? quid igitur       arma habetis, aut quid ultro bellum intulistis, in otio tumultuosi, in bello       segnes? quid hic stantibus spei est? an deum aliquem protecturum uos rapturumque       hinc putatis?  ferro uia facienda est  hac qua me       praegressum uideritis, agite, qui uisuri domos parentes coniuges liberos estis,       ite mecum  non murus nec uallum sed armati armatis obstant  uirtute pares,       necessitate, quae ultimum ac maximum telum est, superiores estis'   haec locutum exsequentemque dicta redintegrato       clamore secuti dant impressionem qua Postumius Albus cohortes obiecerat; et       mouerunt uictorem, donec dictator pedem iam referentibus suis aduenit eoque omne       proelium uersum est   uni uiro Messio fortuna       hostium innititur  multa utrimque uolnera, multa passim caedes est; iam ne duces       quidem Romani incruenti pugnant   unus       Postumius ictus saxo, perfracto capite acie excessit; non dictatorem umerus       uolneratus, non Fabium prope adfixum equo femur, non brachium abscisum consulem       ex tam ancipiti proelio submouit